b'\n_START_ARTICLE_\nManius Acilius Glabrio (konzul 191. pr. Kr.)\n_START_PARAGRAPH_\nManije Acilije Glabrion (Manius Acilius Glabrio) je bio rimski vojskovo\xc4\x91a i politi\xc4\x8dar iz doba rimsko-sirijskog rata._NEWLINE_Bio je podrijetlom iz plebejske obitelji, a godine 191. pr. Kr. je izabran za konzula. Iste je godine na \xc4\x8delu rimske vojske do\xc5\xa1ao u Gr\xc4\x8dku te porazio seleukidskog kralja Antioha Velikog u bitci kod Termopila. Nakon toga je pokrenuo pohod s ciljem da kazni Etolski savez, na \xc4\x8diji je poziv Antioh do\xc5\xa1ao u Gr\xc4\x8dku. Od toga ga je, me\xc4\x91utim, odgovorio rimski diplomat Tit Kvinkcije Flaminin._NEWLINE_Godine 189. pr, Kr. Glabrion se kandidirao za cenzora, ali su ga patriciji optu\xc5\xbeili da u vlastitoj ku\xc4\x87i skriva pronevjereni ratni plijen iz Gr\xc4\x8dke. Kada je te optu\xc5\xbebe svjedo\xc4\x8denjem potvrdio legat, Glabrion je odustao od kandidature._NEWLINE_Vjeruje se kako je upravo na Acilijev prijedlog donesen Lex Acilia de intercalando, zakon kojim su rimski sve\xc4\x87enici ovla\xc5\xa1teni da po potrebi u rimsku kalendarsku godinu ubacuju interkalarne mjesece kako bi tada\xc5\xa1nji kalendar uskladili s godi\xc5\xa1njim dobima.'